మ‌ళ్లీ రోడ్డె‌క్క‌నున్న బ‌జాజ్ చేత‌క్
- 'హమారా బజాజ్‌'
- స్కూటర్ల విభాగంలోకి రీ ఎంట్రీ
- సామాన్యుడికి చేరువయ్యే ప్రయత్నం
- అధునాతన స్కూటర్ల విడుదలకు కసరత్తు
         సామాన్యుడిని విస్మరించిన ప్రభుత్వాలు గానీ.. వ్యాపారాలు గానీ.. ఎక్కువగా రాణించవని మరోమారు నిరూపితమైంది. ఒకప్పుడు సగటు భారతీయుడు ప్రాణంగా భావించిన 'హమారా బజాజ్‌'.. 'చేతక్‌' వాహనాలు మళ్లీ రోడ్ల మీదకు రానున్నాయి. స్కూటర్లకు పెద్దగా మార్కెట్‌ లేదని, వాటి వల్ల తమ మోటర్‌ సైకిళ్ల వ్యాపారానికి కొంత విఘాతం కలుగుతోందంటూ అయిదు సంవత్సరాల కిందట బజాజ్‌ సంస్థ 'చేతక్‌' స్కూటర్ల ఉత్పత్తిని నిలిపివేసిన సంగతి తెలిసిందే. అయితే తాజాగా ఈ సంస్థ తన నిర్ణయం మార్చుకోవాలని నిర్ణయించినట్లు ఆటోకార్‌ ఇండియా తెలిపింది. దీనికి కారణం దేశీయంగా స్కూటర్లకు గిరాకీ తిరుగులేకుండా పెరుగుతుండడమే. ప్రజల అభిరుచులు మారడం.. ప్రత్యర్థి కంపెనీలైన హీరో మోటార్‌ కార్ప్‌, టీవీఎస్‌ మోటార్స్‌, సుజుకీ మోటార్‌ సైకిల్స్‌ ఇండియా, మహీంద్రా, వెస్పా వంటి కంపెనీలు వివిధ మోడళ్లలో అధునాతన స్కూటర్లను అందుబాటులోకి తెచ్చి మార్కెట్‌ను ట్యాప్‌ చేసుకుంటుండడం.. తదితర కారణాలు బజాజ్‌ సంస్థ తన నిర్ణయాన్ని మార్చుకొనేలా చేసినట్లు సమాచారం.
స్కూటర్లకే సై: దేశీయంగా ప్రజల అభిరుచులు మారటంతో స్కూటర్లకు గిరాకీ తిరుగులేకుండా పెరుగుతోంది. మోటారు సైకిళ్లతో పోలిస్తే స్కూటర్‌ ప్యామిలీతో బయటకు వెళ్లడానికి, ఏమైనా సామాన్లు తీసుకురావడానికి ఉపయుక్తంగా ఉంటుండడం.. ఇందుకు ప్రధాన కరాణంగా తెలుస్తోంది. కంపెనీలు కూడా వివిధ సౌకర్యాలతో వీటిని తయారు చేసి మార్కెట్లోకి విడుదల చేస్తుండడంతో ప్రజలు ఎక్కువగా వీటిపై ఆసక్తి కనబరుస్తున్నారు. 'భారత ఆటోమొబైల్‌ తయారీ సంస్థల సోసైటీ' తాజాగా వెలువరించిన నివేదిక ప్రకారం ఫిబ్రవరి మాసంలో స్కూటర్ల అమ్మకాలు విభాగం 18.8% మేర పెరిగింది. గత ఏడాది ఇదే కాలంలో మొత్తం 3,12,000 వాహనాలుగా ఉన్న డిమాండ్‌ ఈ ఏడాది 3,70,000 లకు చేరింది. ఏడాది ప్రాతిపదికన (ఏప్రిల్‌-ఫిబ్రవరి మధ్య కాంలో) చూడగా స్కూటర్ల వృద్ధి రేటు 26.6% మేర పెరిగి 41.1 లక్షల నుంచి 98.84 లక్షలకు చేరినట్లు సొసైటీ వెల్లడించింది ఈ వార్తపట్ల మధ్యతరగతి వినియోగదారుల నుంచి మంచి స్పందన వస్తోంది. బజాజ్‌ సామన్యుని అవసరాలు వారి ఆర్థిక పరిస్థితులను దృష్టిలో ఉంచుకొనే ఏ వాహనానైనా విడుదల చేస్తుందని పలువురు అభిప్రాయపడుతున్నారు. బజాజ్‌ వాహనాలు మంచి మన్నికతో కూడుకొని ఉంటాయని.. వీటి నిర్వహణ వ్యయమూ చాలా తక్కువగా ఉంటుందని వారంటున్నారు. బజాజ్‌ సంస్థ కూడా తమను సామాన్య ప్రజలు 'హమారా బజాజ్‌' అంటూ తిరిగి అక్కున చేర్చుకుంటారన్న విశ్వాసంతో ముందుకు వెళుతోంది.
- నవ తెలంగాణ, వాణిజ్య విభాగం
మీ స్నేహితులకు రికమెండ్ చెయ్యండి